**Undersøgelse:**

**1. juledag er indbrudstyvenes yndlingsdag:**

**Indbrudstyve skræmmer ikke danskerne**

**Selvom Danmark er det mest indbrudsplagede land i Europa, er det de færreste af os, der frygter indbrudstyvenes hærgen. Det viser en YouGov-undersøgelse, der er fortaget for Alka Forsikring. Men der er god grund til at tage indbrudstyvene seriøst – især i julen. 1. juledag er indbrudstyvenes favoritdag – og de får mere med i sækken end tidligere.**

Hele 67 procent af danskerne svarer, at de slet ikke eller kun i mindre grad frygter indbrud. Kun otte procent frygter i høj eller meget høj grad at blive udsat for indbrud[[1]](#footnote-1). Det viser en YouGov-undersøgelse, som Alka har fået lavet. Men der er god grund til at tage indbrudstyvene seriøst – især her i julen, hvor antallet af indbrud topper.

”Hvert år oplever vi desværre mange danskere, der har fået deres hjem tømt, når de kommer hjem fra juleferien. I de fleste tilfælde får de deres økonomiske tab dækket af forsikringen, men mange mister også ting, der er uerstattelige. Det kan være billeder på computeren eller digitalkameraet eller smykker, som er gået i arv i familien. Men det værste er ofte, at de føler sig krænket i lang tid efter. Især børnene føler sig utrygge længe efter indbruddet,” siger Lise Agerley, der er kommunikationschef i Alka.

**Tyvene får mere med i sækken**

Alkas undersøgelse kommer på et tidspunkt, hvor tal fra Danmarks Statistik viser, at indbrudskurven er let nedadgående. Ifølge Danmarks Statistik er antallet af indbrud faldet fra 29.988 i årets første tre kvartaler af 2012 til 28.406 i 2013.

Selvom det er en god nyhed, så lader det til, at indbrudstyvene alligevel har alt for gode arbejdsforhold. Tyvene får nemlig mere med i sækken pr. indbrud, viser en opgørelse fra Forsikring og Pension. I 2011 lå erstatningen på 21.962 pr. indbrud for de to første kvartaler, i 2012 på 23.562, mens tallet er steget til 25.839 pr. indbrud i år.

**Pas især på 1. juledag**

Det er især 1. juledag indbrudstyvene hærger. Ifølge tal fra Rigspolitiet er det den dag på året, hvor der begås flest indbrud. Juleaften ligger på andenpladsen, mens 2. juledag indtager en tredjeplads. Det får Alka til at komme med følgende råd.

”Start med at kigge på din bolig med en tyvs øjne og find de svage punkter. Typisk kommer tyvene ind af dårligt sikrede døre og vinduer. Når de fysiske rammer er ordnet, er det en god idé at alliere dig med dine naboer. Aftal med dem at I holder øje med hinandens hjem, når I ikke er hjemme. I kan evt. involvere hele vejen i kampen mod uvelkomne gæster. Man kan f.eks. få en nabo, som er hjemme, til at parkere i sin indkørsel, når man ikke er hjemme. Samtidig er det vigtigt, at hjemmet ser beboet ud. Så lad evt. nogle lamper være tændte”, lyder det fra Alkas Lise Agerley.

**Undgå indbrud i julen**

• Luk og lås alle døre og vinduer

• Køb en tyverialarm (rigtig mange mennesker opsætter først en alarm, når de har været udsat for et indbrud. Gør det før tyven besøger dig – det kan være en god investering)

• Brug et tænd-og-sluk-ur til at tænde for lys og radio, så hjemmet ser beboet ud

• Tal med din nabo – og få naboen til at tømme post, rydde sne og bruge din skraldespand

• Sørg for, at der holder en bil foran dit hjem

• Mærk dine ting, så de kan genkendes, hvis de bliver stjålet

• Undgå opdateringer på Facebook, der indikerer, at du ikke er hjemme

Kilde: Alka

**For yderligere information:**

Lise Agerley, Kommunikationschef i Alka

Direkte: 43 58 59 11 / Mobil: 40 21 01 77

lag@alka.dk

1. Undersøgelsen er gennemført af analyseinstituttet YouGov. Der er i alt gennemført 1008 CAWI-interview med danskere i alderen 18-74 år, i perioden 7. - 9. oktober 2013. [↑](#footnote-ref-1)